Dakota Fanning, 11 ára stórstjarna í Hollywood

Hún er aðeins ellefu ára gömul en hefur leikið í tuttugu kvikmyndum og sjónvarpsþáttum. Hún hefur þegar leikið aðalhlutverk á móti Sean Penn, Denzel Washington, Robert De Niro, Tom Cruise og Kurt Russell og oftar en ekki stolið senunni frá þeim. Steven Spielberg hefur tvisvar leitað til hennar og segir hana einstaklega bráðþroska og gefandi. Hún heitir Dakota Fanning og er það almannarómur að ekki hafi komið fram jafnmikið stúlkuefni í bandarískum kvikmyndum síðan Jennifer Connelly og Diane Lane voru á bernskuskeiði.

„Ég vil leika hlutverk sem eru ólík því sem ég er og mun aldrei verða. Það gerir starfið spennandi,“ segir Dakota Fanning í viðtali. Yfirleitt er hún mjög fullorðinsleg í svörum og greinilega hugsandi ung stúlka. „Þegar ég kem á tökustað er ég ekki bara að vinna, ég er að læra og gef mér tíma til að fylgjast með öðrum. Það er ekki víst að ég fái slík tækifæri aftur. Ég fylgdist mjög náið með Steven Spielberg og hvernig hann vinnur og það á eftir að reynast mér vel.“

Dakota Fanning er ekki umvafin aðstoðarfólki, lífvörðum og markaðsfólki. Aðeins tvær konur koma nálægt ferli hennar, umboðsmaðurinn Cindy Osbring, sem hefur haft umsjón með ferli Fanning frá því hún var fimm ára gömul, og móðir hennar, Joy. Þær ásamt Fanning sjálfri, sem hefur sínar skoðanir á hlutunum, eru allt í öllu og enginn fær að hafa áhrif á ákvarðanir þeirra.

Sló í gegn sex ára

Dakota Fanning hreif fyrst fólk með hæfileikum sínum þegar hún var sex ára gömul. Þá lék hún á móti Sean Penn í I am Sam, dóttur þroskahefts manns sem berst fyrir því að fá umráð yfir henni. Fékk Fanning þrenn verðlaun og fleiri tilnefningar fyrir leik sinn í myndinni. Ári áður hafði hún fyrst komið fram í sjónvarpsseríunni Bráðavaktinni (ER) í hlutverki barns sem þarf á beinmerg að halda. Í kjölfarið lék hún í vinsælum sjónvarpsseríum á borð við Ally McBeal, CSI: Crime Scene Investigation og Spin City.

Með I am Sam kom frægðin með öllu sem henni fylgir. Í næstu kvikmyndum voru hlutverkin ekki mjög stór. Það breyttist þegar Fanning lék dóttur Denzel Washingtons í Man on Fire. Þar var hún í hlutverki tíu ára stúlku sem vingast við lífvörð sinn áður en henni er rænt. Í millitíðinni hafði Steven Spielberg fengið hana til að leika stórt hlutverk í sjónvarpsseríunni Taken, sem sýnd hefur verið hér á landi. Þar stal hún senunni og átti hug og hjörtu áhorfenda.

Tilboðin streymdu til hinnar ungu leikkonu og nú voru engin aukahlutverk í boði heldur stór hlutverk á móti skærustu stjörnunum. Hún lék á móti Robert De Niro í Hide and Seek. Þar var hún í hlutverki telpu sem þarf að takast á við sjálfsmorð móður sinnar og ímyndar hún sér vin, sem er ef til vill ekki svo óraunverulegur. Spielberg leitaði til hennar aftur og fékk hana til að leika dóttur Toms Cruise í vísindatryllinum War of the Worlds, sem var ein vinsælasta kvikmynd ársins. Og í nýjustu kvikmynd hennar Dreamer er mótleikari hennar Kurt Russell. Sú mynd hefur fengið mjög góðar viðtökur og þá sérstaklega Dakota Fanning. Hún leikur í fyrsta sinn persónu sem allt byggist á og er nánast allan tímann á hvíta tjaldinu. Ein önnur kvikmynd, Nine Lives, með Fanning hefur verið frumsýnd á þessu ári. Sú mynd er dramatísk, um níu konur. Úrvalsleikkonur eru í öllum hlutverkunum níu og leikur Fanning dóttur Glenn Close.

Samheldin fjölskylda

Því fylgir mikið álag á fjölskyldulífið þegar einn meðlimurinn er orðin að stórstjörnu í Hollywood. Foreldrar Fanning hafa tekið skynsamlega á málunum, þótt sumum finnist þau tefla stúlkunni of mikið fram. Eins og gefur að skilja er erfitt að stunda venjulega skólagöngu þegar leikið er í fjórum kvikmyndum sem frumsýndar eru á einu ári enda hefur hún meira og minna verið í umsjón einkakennara.

Hannah Dakota Fanning fæddist 23. febrúar 1994 í Conyers í Georgíu og á eina systur, Elle, sem er fædd 1998 og er þegar farin að fikra sig áfram á leiklistarbrautinni. Faðir hennar er fyrrum atvinnumaður í hafnarbolta, sem náði þó aldrei að komast í efstu deild. Dakota sýndi strax miklar gáfur og var orðin læs tveggja ára gömul. Tveimur árum síðar var hún fengin til að leika í barnaleikhúsi og sýndi mikla hæfileika. Var henni boðið að leika í auglýsingum og þurfti að fara til Los Angeles. Fjölskyldan ákvað þá að flytja þangað og hefur búið þar síðan.

Eins og fram hefur komið varð frami Dakotu Fanning mikill á fáum árum. Það er ekki vafamál að miklir leikhæfileikar búa í þessari ungu stúlku, en eins og dæmin sanna þá getur hallað undan fæti þegar unglingsárin færast yfir. Almennt eru samt flestir á því að Fanning sé það þroskuð og hafi það góða leiðbeinendur að slíkt eigi ekki eftir að henda hana. Er bent á að margt sé líkt með henni og Elijah Wood, sem sýndi mikla leikhæfileika mjög ungur að árum. Er hann gott dæmi um hvernig hægt er að nýta hæfileikana á skynsamlegan hátt og forðast freistingarnar sem vissulega eru fyrir hendi.

Sjálf er Dakota Fanning mjög róleg yfir velgengninni. Hún safnar dúkkum eins og aðrar stelpur, er að vísu í heimaskóla, en er ákveðin í að fara í háskóla þegar þar að kemur. Hún ætlar ekki að hætta leika, telur að hægt sé að sameina skólann og vinnuna. Hverjar skyldu svo vera uppáhaldsleikkonur hennar? Hún er fljót að svara: „Meryl Streep og Hillary Swank. Ekki vegna þess eins að þær séu bestu leikkonurnar, heldur eru þær svo skemmtilegar.“

Myndatextar

Í Hide and Seek leikur Dakota Fanning litla stúlku sem reynir að jafna sig á sjálfsmorði móður sinnar.

War of The Worlds er ein vinsælasta kvikmynd ársins. Í henni fer Dakota Fanning með stórt hlutverk. Hún er hér í fanginu á Tom Cruise.

Dakota Fanning sló í gegn sex ára gömul í I am Sam, sem dóttir þroskahefts manns. Með henni á myndinni er Sean Penn í hlutverki föðurins.